Verleng jou trui se lewe | rooi roseVerleng jou trui se lewe | rooi rose
Daar is min klere wat jy byna elke seisoen kan dra - een daarvan is ’n trui. Jy kan dit laag-op-laag dra, saam met ’n jas dra in die winter, of bo-oor ’n t-hemp in die lente en op koeler somersdae. Verleng jou trui se lewe met hierdie 10 wenke.
Verleng jou trui se lewe deur Susra Matthee en Bea Lingenfelder Hooffoto: Cotton On
10 wenke om jou trui se lewe te verleng
1 . Verstaan die tekstiel: Voor jy ’n trui koop, bestudeer die weefwerk van die materiaal (veral op wol- en kasjmier-items). Die weeftegniek en tipe wol moet styf voel: Hoe losser die weefsel, hoe groter is die kans dat jou trui klein wolballetjies gaan vorm.
2. Werk saggies met jou trui: Dit is nie goed om jou trui te veel te hanteer nie – dit sluit in die manier hoe jy die trui was, ophang, droogmaak en wegpak. Anders as katoen en sintetiese materiale hoef wol nie gereeld gewas te word nie. Soms kan jy net die vlekke behandel en dit buite oor ’n tafel of droograk hang. Jy sal verbaas wees hoeveel langer jou trui sal hou as jy dit versigtiger hanteer.
3. Weet hoe om jou trui te was … Deesdae hoef truie nie meer nét met die hand gewas te word nie. Die beskermende waslagie op wolvesels maak wolprodukte bestand teen vlekke en hulle gaar ook minder stof op aangesien wol natuurlik anti-staties is. Dit beteken jy kan jou trui op ’n ligte siklus in die wasmasjien was sonder om die materiaal te beskadig.
4. … Maar wees tog versigtig. Met verloop van tyd sal natuurlike liggaamsolies, sweet en parfuum op die trui opbou. Dié opbou kan veroorsaak dat die beskermende vesels van die trui afbreek. Met betrekking tot die vorige wenk, moet jy steeds woltruie versigtig hanteer – jy kan dit liggies, met min seep en koue water met die hand was of op die wolsiklus in ’n wasmasjien. Dit verhoed dat die trui krimp. Verwyder dan oortollige water met ’n handdoek deur die trui in ’n handdoek toe te rol en saggies te druk.
5. Moet dit nie lank in water los nie. As jy jou trui was, moet dit nie te lank in water laat week nie. Wol hou nie van langdurige blootstelling aan water nie en kan jou trui vinnig laat uitrek of die kwaliteit beskadig.
6. Moenie jou trui ophang nie. Moet nooit ’n trui hang om dit droog te maak nie, dit kan die weefsel rek (veral wanneer die vesels swaar is met water) en vernietig jou kledingstuk se vorm. Laat jou trui plat lê oor ’n droograk.
7. Was al jou truie saam. Harde materiale soos denim kan wolballetjies veroorsaak op wol en ander delikate materiale. Net soos met jeans, is dit beter om jou trui eers om te dop voordat jy dit was. Vir ekstra beskerming, hou breistofitems apart in ’n onderklere-sakkie.
8. Los eerder die tuimeldroër uit. Al sê die versorgingsetiket dat jy jou kledingstuk in die droeër mag gooi, raai ons jou aan om nie daardie risiko te loop nie – plaas dit plat op ’n handdoek en jy sal voorkom dat die trui krimp of wolballetjies vorm.
9. Maak sò met wolballetjies: Tog sal alle wolmateriaal tot ’n sekere mate wolballetjies vorm. Dit gebeur meer algemeen by sagter vesels en kom dikwels voor in die areas waar dit met ander materiale in kontak kom, byvoorbeeld waar jou arm teen jou lyf skuur. Wanneer die balletjies vorm, kan die kledingstuk slordig lyk. Verwyder dit deur die breistof met ’n truikam te versorg of dit versigtig te skeer met ’n skeermes.
10. Ons beste wenk: Dra altyd ’n katoenhemp onder jou trui. Dit verhoed dat liggaamsolies en sweet na die tekstielvesels van die trui deurdring, wat beteken dat dit langer skoon bly voor jy dit weer moet was.
Model-ma en dogter verskyn in nuwe Burberry-veldtog
Terug na die negentigs: Watter Spice Girls-styl pas by jou?